**Til** 09.09.14 **Kommunens økonomiske ledelse / Rådmann**

I forbindelse med de budsjettdebatter som nå er i gang rundt om i landets kommuner, vil Norsk Leirskoleforening komme med følgende innspill.

Undervisning i et nytt naturmiljø er en unik læringsuke for elevene. Mange av de faglige målene som etterspørres for 6. og 7. trinn i Kunnskapsløftet dekkes ved et leirskoleopphold. Det sosiale, integrerende og team-byggende elementet som klassen opplever ved en skoleuke lagt til et annet naturmiljø,- er også uvurderlig. (Viser til <http://www.leirskole.no/hvorfor-leirskole/> ang. forankringer i læreplan/lovverk.)
Oppholdet gir mestring, skaper skolemotivasjon og fremmer personlig utvikling. Dette bekreftes ukentlig av klasselærere i følge med sine elever på leirskole.

Leirskole er da også noe elevene gleder seg til i mange år i forkant.

Vi er kjent med at enkelte kommuner opplever så stram økonomi at de velger å nedprioritere leirskole. Vi gleder oss samtidig over de kommuner som ser at verdien av et leirskoleopphold for sine grunnskoleelever er så stor både på kort og lang sikt, at de holder fast ved denne læringsuka - på tross av stram økonomi.

Staten gir som kjent øremerket tilskudd til undervisningskostnaden/leirskoleopplæringen. I tillegg legges det årlig inn penger til elevenes reise og opphold i den generelle rammeoverføringen, uten at det er øremerkede leirskolemidler.

I denne forbindelse ønsker vi å minne om hvilke alternative eller supplerende finansieringsmåter som tillates og praktiseres innenfor gratisprinsippet i skolen.

I forskrift F-14-03 fra Kunnskapsdepartementet står det;

«Opplæringsloven § 2-15 er ikke til hinder for at skolene kan ta imot ulike former for gaver (pengegaver, midler fra dugnadsinnsats og klassekasse, utstyr osv.) enten dette er fra næringsliv, foreldre, venneforeninger eller andre.

For at gaver og andre bidrag ikke skal komme i konflikt med retten til gratis grunnskoleopplæring, gjelder følgende:

* Gaver og andre bidrag må være reelt frivillige. Verken elever eller foreldre må føle seg presset til å bidra økonomisk.
* Det kan ikke stilles krav om motytelser, for eksempel i form av reklame.
* Gaver og andre bidrag må brukes slik at de kommer hele gruppen/klassen eller flere til gode.
* Alle elever i gruppen/klassen må få delta i de samme aktivitetene, uavhengig av om deres foreldre har gitt gaver/andre bidrag til skolen eller ikke.»

Dette innebærer at klassen kan spare,- bare det skjer frivillig og i fellesskap gjennom dugnader eller arrangement. Vi håper kommunen informerer om at finansiering av leirskole kan ordnes på slike måter. Videre kan en god lokal tradisjon på leirskolefinansiering skape bedre forutsigbarhet for elever og lærere framover.

Med vennlig hilsen
Norsk Leirskoleforening